recursal/SuperWikiNEXT-32B huggingface dataset:
**Jan Otto Andersson** (s. 24. elokuuta 1943 Turku) on suomalainen tutkija, valtiotieteen tohtori, kansainvälisen talouden dosentti sekä Suomen Attacin entinen puheenjohtaja. Andersson on kirjoittanut yli 200 tieteellistä artikkelia tai teosta.

Vuonna 1990 Andersson oli perustamassa Vasemmistoliittoa, jonka hallituksessa hän istui muutaman vuoden. Andersson oli Vasemmistoliiton ehdokkaana eduskuntavaaleissa 1991 ja europarlamenttivaaleissa 1999, mutta hän ei tullut valituksi. Ennen uutta puoluetta Andersson vaikutti 1960-luvulta alkaen sen edeltäjä SKDL:ssä. 1980-luvulla Andersson kuului SKDL:n hallitukseen ja hän oli mukana laatimassa liiton, ja sen jäsenpuolue SKP:n, puolueohjelmia. Anderssonin panos on ollut huomattava myös Vasemmistoliiton ohjelmissa. Hän on toiminut vuoden Varsinais-Suomen Vasemmistoliiton puheenjohtajana. 

Jan Otto Anderssonilla on kaksi tytärtä, Laura Lotta Andersson ja Vihreän liiton entinen kansanedustaja Janina Andersson.

Lähteet
-------

1. ↑  Texts by Jan Otto Andersson 2005-2011 Åbo Akademi. Viitattu 14.5.2017. [vanhentunut linkki]
2. ↑  Arvaja, Matti: Andersson yrittää parrasvaloihin.  *Turun Sanomat*, 16.5.1999.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Suomi (KANTO)
* Yhdysvallat
* Tšekki
* Puola

 |
|  |
| Henkilöt | 
* Uppslagsverket Finland

 |
|  |
| Muut | 
* IdRef

 |

 |
**Debre Birhan** (amharaksi ደብረ ብርሃን; joskus myös **Debre Berhan** tai **Dabre Berhan**) on kaupunki Etiopian Amharan osavaltiossa. Sen asukasluku oli vuoden 2007 väestönlaskennan mukaan 60 429.

Maantiede
---------

Katukuvaa.
Debre Birhan sijaitsee Etiopian Amharan osavaltiossa Shewan historiallisen alueen pohjoisosassa.

Historia
--------

Debre Birhanin perusti 1400-luvulla Etiopian tuolloinen keisari Zara Yaqob tarinan mukaan etiopialaisten nähtyä näyn taivaalla. Näky on saattanut viitata Halleyn komeettaan vuonna 1456 ja Debre Birhan tarkoittaa vapaasti kääntäen "valon palatsia". Kaupunki oli keisarin pääkaupunki 14 vuoden ajan. Tuolloin paikalle rakennettiin suurehko palatsi ja useita kirkkoja. Zara Yaqobin seuraajat siirsivät kuitenkin pääkaupunkinsa muualle.

Debre Birhanin tori tunnettiin 1800-luvulla huomattavana muulien ja hevosten markkinapaikkana. Italialaiset valtasivat kaupungin toisessa Italian–Etiopian sodassa vuonna 1936. Vuonna 1938 sen asukasluvuksi mainitaan noin 3 000. Kaupunki jälleenvallattiin italialaisilta toisessa maailmansodassa vuonna 1941.

Vuonna 1958 Debre Birhan oli yksi Etiopian 27 niin sanotusta "ensimmäisen luokan" kaupungista.

Väestö
------

Paikallisia koululaisia.
Debre Birhanin kaupungin ja piirikunnan (*woreda*) asukasluku oli Etiopian vuoden 2007 väestönlaskennan mukaan 60 429. Vuonna 2001 vastaava lukema oli noin 47 600, vuonna 1993 25 637 ja vuonna 1975 19 978.

Lähteet
-------

1. 1 2  Population and Housing Census 2007 – Amhara Statistical (pdf) (s. 61) Central Statistics Agency. Viitattu 10.11.2021. (englanniksi)
2. 1 2 3 4 5  Bernhard Lindahl: Deba - Debre Sina wereda (pdf) *Local History of Ethiopia*. The Nordic Africa Institute. Viitattu 10.11.2021. (englanniksi)
**Galenus Abrahams** (kuollut vuonna 1706) oli mennoniittasaarnaaja sekä piispa Alankomaissa. Varsinaisesti hän oli ammatiltaan lääkäri, mutta hän myös toimi saarnaajana ja johtajana Amsterdamin "flaami"mennoniittojen seurakunnassa. Hän haki yhteyksiä muihin kirkkokuntiin eikä kannattanut aiempaa näkemystä, joka piti ainoana oikeana kirkkona mennoniittojen vapaaseurakuntaa. Hän sai luotua erityisen hyvät yhteydet reformoidun kirkon spiritualistiseen suuntaan, "kollegiantteihin", ja hän puolusti eräitä näitten näkemyksistä kirjoituksessaan yhdessä erään toisen saarnaajan kanssa. Tämä aiheutti sen, että piispa Samuel Apostool erosi noin 700 kannattajansa kanssa Abrahamsin seurakunnasta, sillä he vastustivat tällaista yhteydenpitoa. Tätä ryhmää kutsuttiin "sonnelaisiksi", ja nämä saivat laajaa kannatusta myös muissa seurakunnissa. Abrahams kuitenkin jatkoi yhteydenpitojaan menestyksellisesti, ja loi yhteydet myös Englannin kveekareihin, joista hänen vierainaan kävivät ainakin George Fox sekä William Penn. Nämä toivoivat Abrahamsinkin liittyvän kveekareihin, mutta turhaan. Abrahams kuoli vuonna 1706.

Lähteet
-------

* Westin, Gunnar: *Vapaan kristillisyyden historia*. Tikkurila: Ristin Voitto, 1975. ISBN 951-605-288-6.

### Viitteet

1. ↑  Gunnar Westin, *Vapaan kristillisyyden historia*, s. 226.
2. ↑  Gunnar Westin, *Vapaan kristillisyyden historia*, s. 227.
**Jacint Verdaguer** (1845–1902) oli katalonialainen kirjailija ja runoilija. Hän kirjoitti eeppistä ja lyyristä runoutta, proosaa, matkakertomuksia ja lehtijuttuja.

Verdaguer kasvoi hurskaassa 8-lapsisessa perheessä. Hän lähti pappisurallr ja käveli päivittäin viiden kilometrin matkan seminaariin jo kymmenvuotiaana. Seminaarissa hän oppi retoriikkaa ja tutustui klassiseen kirjallisuuteen. Nuorena hän kirjoitti rakkausrunoja ja uskonnollista ja satiirista runoutta. Pian hän alkoi kirjoittaa laajempia eeppisiä kokonaisuuksia kuten vuonna 1865 julkaistun *Kotimaani kaksi marttyyriä*. Verdauger sai pappisvihkimyksen vuonna 1870.

Vuonna 1886 Palestiinaan tehdyn pyhiinvaellusmatkan jälkeen Verdaguer koki uskonnollisen kriisin, joka sai hänet hylkäämään kirjallisen uran ja keskittymään hengelliseen kilvoitteluun. Hän sekaantui lahkoon, joka harrasti manauksia ja väitti omaavansa yliluonnollisia voimia. Kirkko puuttui Verdaugerin toimintaan, hänet lähetettiin syrjäiseen luostariin. Verdaguer joutui taloudellisiin vaikeuksiin ja julkaisi kirjoituksia joissa syytti piispaa työpaikkakiusaamisesta. Hän sai työpaikkansa takaisin.

Hänen mukaansa on nimetty aukio ja Verdaguerin metroasema.

Lähteet
-------

1. ↑  Jacint Verdaguer Associació d'Escriptors en Llengua Catalana. Viitattu 23.3.2014. (englanniksi)
2. 1 2  Biografia Fundacio Jacint Verdaguer. Viitattu 23.3.2014.

Aiheesta muualla
----------------

* Kuvia tai muita tiedostoja aiheesta **Jacint Verdaguer** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
	+ 2
* BnF data
	+ 2
* Katalonia
* Saksa
* Italia
* Israel
* Yhdysvallat
* Ruotsi
* Latvia
* Tšekki
* Alankomaat
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Muut | 
* Europeana
* RISM
* SNAC
* IdRef

 |

 |
**Club Deportivo Basconia** on jalkapalloseura Basaurin kaupungista Vizcayan maakunnasta Espanjan Baskimaalta. Se perustettiin vuonna 1913, ja sen edustusjoukkue pelaa Espanjan neljänneksi korkeimman sarjatason Tercera Divisiónin lohkossa 4. Seuran nimi esiintyy usein myös muodossa Baskonia.

Basconia on yksi Vizcayan maakunnan historiallisimmista seuroista. Se on pelannut enimmäkseen Tercera Divisionissa, mutta sillä on takanaan myös kuusi kautta toiseksi korkeimmalla sarjatasolla Segunda Divisiónissa (1957–1963) ja kahdeksan kautta kolmanneksi korkeimmalla sarjatasolla Segunda División B:ssä (1977–1978 ja 1987–1994). Terceran lohkovoiton se on saavuttanut neljästi kausilla 1956–1957, 1984–1985, 1997–1998 ja 2002–2003.

Kesäkuusta 1997 lähtien Basconia on toiminut yhteistyössä bilbaolaisen Athleticin kanssa, jonka toinen reservijoukkue sen edustusjoukkue nykyään on. Joukkueen pelaajat ovat pääasiassa Athleticin junioreita, jotka pelaavat ensimmäisiä vuosiaan aikuisten tasolla. Athleticin edustusjoukkue pelaa korkeimmalla sarjatasolla Primera Divisiónissa ja reservijoukkue Athletic B Segunda División B:ssä. Basconialla on myös omaa junioritoimintaa.

Basconia pelasi kotiottelunsa Basozelai-stadionilla historiansa 94 ensimmäistä vuotta. 24. toukokuuta 2007 seura muutti uudelle Artunduaga-stadionille, jonka yleisökapasiteetti on 1 562.

Lähteet
-------

1. 1 2 3  History Athletic Club. Viitattu 20.9.2011. (englanniksi)
2. ↑  Historial y datos Futbolme. Viitattu 20.9.2011. (espanjaksi)
3. ↑  Players Athletic Club. Viitattu 20.9.2011. (englanniksi)
4. ↑  Club Deportivo Basconia Club Deportivo Basconia.  Arkistoitu 16.8.2011. Viitattu 20.9.2011. (espanjaksi)
5. ↑  Baskonia Futbol Eskola Baskonia Futbol Eskola.  Arkistoitu 30.8.2009. Viitattu 26.9.2008. (espanjaksi)
6. ↑  El Basconia estrenará su nuevo campo el 24 de mayo con un amistoso ante el Athletic  15.7.2007. El Correa Digital. Viitattu 26.9.2008. (espanjaksi)

Aiheesta muualla
----------------

* CD Basconia Athletic Clubin sivustolla (englanniksi)
* CD Basconian sivusto (Arkistoitu – Internet Archive) (espanjaksi)
* Baskonia FE:n sivusto (Arkistoitu – Internet Archive) (espanjaksi)
**Glee: The Music, The Power of Madonna** on ensimmäinen EP-levy FOXin televisiosarjasta Glee, jota esittää suomessa Sub. Se sisältää cover-versioita ensimmäisen tuotantokauden "Madonnan voima" jaksosta, ja se julkaistiin 20. huhtikuuta 2010. Albumin kaikki esitetyt kappaleet ovat covereita Madonnan laulamista kappaleista.

Kriittinen vastaanotto
----------------------

Albumi on saanut vaihtelevia arvioita kriitikoilta. Fraser McAlpine, BBC:ltä antoi levylle sekavan arvostelun tuntien, että: "Koska kappaleet ovat pääosin alkuperäisten valokopioita, ne riippuvat sarjan asiayhteydestä ollakseen järkeviä. Joten kuuntelemalla albumia yksin musiikillisessa arvossa on lähes turhaa." Allmusicin Andrew Leahey arvioi albumin 3.5/5, kirjoittaen: "Levy on lyhyt julkaisu, mutta se pitää sen pintansa kahta edeltävää albumia vastaan, koska materiaali on niin yhteensopiva itse sarjan kanssa. Madonnan musiikki on aina menestynyt draamassa, ja se soveltuu hyvin Gleen pop/teatteri asenteeseen, mikä pyrkii tuomaan esiin juuston jopa vakavimmissa kappaleissa."

Kappaleet
---------

|  |
| --- |
| Nro | Nimi | Alkuperäiset artistit | Kesto |  |
| 1. | Express Yourself | Madonna | 4.01 |
| 2. | Borderline" / "Open Your Heart | Madonna | 2.18 |
| 3. | Vogue | Madonna | 5.15 |
| 4. | Like a Virgin (mukana Jonathan Groff) | Madonna | 3.17 |
| 5. | 4 Minutes | Madonna mukana Justin Timberlake ja Timbaland | 3.11 |
| 6. | What It Feels Like for a Girl | Madonna | 4.32 |
| 7. | Like a Prayer (mukana Jonathan Groff) | Madonna | 5.22 |

| iTunes Store bonuskappale § |
| --- |
| Nro | Nimi | Alkuperäiset artistit | Kesto |  |
| 8. | Burning Up (mukana Jonathan Groff) | Madonna | 3.06 |

§ Vain iTunes Store bonuskappale Yhdysvalloissa ja Britanniassa. Tämä kappale on standardi muissa maissa.

Listasijoitukset
----------------

| Valtio | Parassija (2010) |
| --- | --- |
|  Australia | 10 |
|  Kanada | 1 |
|  Irlanti | 5 |
|  Yhdistynyt kuningaskunta | 4 |
|  Yhdysvallat | 1 |
|

Julkaisuhistoria
----------------

| Valtio | Julkaisupäivä |
| --- | --- |
| Kanada | 20. huhtikuuta 2010 |
| Irlanti |
| Yhdysvallat |
| Australia | 23. huhtikuuta 2010 |
| Iso-Britannia | 26. huhtikuuta 2010 |
| Taiwan | 20. toukokuuta 2010 |
| Japani | 8. kesäkuuta 2010 |
| Brasilia | 3. elokuuta 2010 |
| Saksa | 8. huhtikuuta 2011 |
| Puola | 13. toukokuuta 2011 |

Lähteet
-------

* Glee Wikia Viitattu 13.6.2013 (englanniksi)
* Suomen listasijoitukset Viitattu 13.6.2013
* iTunes Viitattu 13.6.2013 (englanniksi)
* Allmusic Viitattu 13.6.2013 (englanniksi)



Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Glee: The Music, The Power of Madonna
**Geotrupidae** on kovakuoriaisiin (Coleoptera) turilasmaisten (Scarabaeoidea) yläheimoon kuuluva heimo.

Useimmat ryhmän kuoriaiset kaivavat koloja, joihin naaraat munivat munansa. Tyypillisesti useat ryhmän lajit varustavat pesänsä lehtiaineksella, joka on usein homeista. Toisinaan ryhmän lajit ovat myös lantakuoriaisten tapaan koprofagisia. Kuoriaiset munivat munansa ravintoaineksen sekaan tai päälle ja hautaavat ne. Munista kuoriutuvat ja kehittyvät toukat saavat sitten ravintonsa niitä ympäröivästä ravintovarannosta. Joidenkin lajien pesäkolot voivat olla jopa yli 2 metriä syviä. Muutamat ryhmän lajit kommunikoivat äänillä, joita ne tuottavat ruumiinosia hankaamalla.

Luokittelu
----------

Alun perin koko kuoriaisryhmä oli luokiteltu Geotrupinae-alaheimoksi, joka kuului lehtisarvisten (*Scarabaeidae*) heimoon. Myöhemmin ryhmä ylennettiin kuitenkin omaksi heimokseen, Geotrupidae. Heimoon kuuluu yli 600 kovakuoriaislajia, jotka on luokiteltu noin 25 sukuun kolmessa eri alaheimossa. Nämä kolme ryhmään kuuluvaa alaheimoa ovat:

* Geotrupinae
* Lethrinae
* Taurocerastinae

Perinteisesti tähän kuoriaisten ryhmään kuului myös alaheimo Bolboceratinae, jolloin perusteena oli niiden tuntosarvien jaokkeiden lukumäärä. Myöhempien erilaisiin piirteisiin keskittyneiden tutkimusten perusteella ryhmä ylennettiin kuitenkin omaksi heimokseen, Bolboceratidae.

Heimon nimi
-----------

Kovakuoriaisryhmän tieteellinen nimi Geotrupidae koostuu kahdesta osasta. Ensimmäinen osa, *geos*, viittaa sanaan "maa". Jälkimmäinen osa, *trypetes*, viittaa kairaamiseen tai poraamiseen. Englannin kielessä tätä ryhmää kutsutaan nimillä *dor beetles*, "sittiäiset" tai *earth-boring dung beetles*, "maata kairaavat lantakuoriaiset".

Lähteet
-------

1. 1 2 3 4  *Geotrupidae* (Family) *ZipcodeZoo*. Viitattu 01.08.2011. (englanniksi)

Aiheesta muualla
----------------

* ITIS: Geotrupidae (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q309217
* Wikispecies: Geotrupidae
* ADW: Geotrupidae
* AFD: Geotrupidae
* BioLib: 7871
* BOLD: 898
* BugGuide: 6810
* CoL: 623GB
* EoL: 5244
* EPPO: 1GEOUF
* Fauna Europaea: 11119
* Fauna Europaea (new): 4104b30c-466b-4ac4-b0e6-9f83d60b16b1
* Fossilworks: 69306
* GBIF: 8495
* iNaturalist: 60539
* IRMNG: 101724
* ITIS: 186717
* NBN: NHMSYS0001718224
* NCBI: 110052
* WoRMS: 990055

 |

 |
Jan Palach
Kukitettu muistolaatta Jan Palachin aukiolla filosofisen tiedekunnan rakennuksen seinässä.
Rudolfinum, jonka edessä on Jan Palachin aukio.
**Jan Palach** (11. elokuuta 1948 – 19. tammikuuta 1969) oli tšekkiläinen opiskelija ja toisinajattelija, joka teki Prahassa polttoitsemurhan protestiksi Neuvostoliiton suorittamalle Tšekkoslovakian miehitykselle.

Vuonna 1968 tšekkoslovakialaiset halusivat kehittää sosialismin aatteita inhimillisempään ja demokraattisempaan suuntaan. Tämä niin kutsuttu Prahan kevät tukahdutettiin kuitenkin päättäväisesti. Neuvostoliitto ei katsonut liberaaleja uudistuksia suopeasti, ja 20. elokuuta prahalaiset joutuivat todistamaan Varsovan liiton joukkojen maahantunkeutumista.

Muutamaa kuukautta myöhemmin, 16. tammikuuta 1969, Kaarlen yliopiston historian opiskelija Jan Palach sytytti itsensä tuleen Venceslauksen aukiolla. Palach vietiin sairaalaan, jossa todettiin, että 85 prosenttia hänen ihostaan oli vaikeiden palovammojen peitossa. Hän kuoli vammoihinsa kolme päivää myöhemmin.

Palach halusi teollaan ilmaista vastalauseensa miehitykselle ja koko vallitsevalle poliittiselle tilanteelle. Palachin hautajaisista tuli suuri miehityksen vastainen mielenosoitus. Niihin osallistui yli 10 000 ihmistä. Samettivallankumouksen ja sosialismin sortumisen jälkeen Vàclavin aukiolle asetettiin muistomerkki Palachin kunniaksi. Hänen mukaansa on nimetty muun muassa Prahassa Rudolfinum-rakennuksen edessä oleva Jan Palachin aukio ja asteroidi.

Palachin esimerkki on innoittanut myös muita tšekkinuoria valitsemaan vastaavan kuoleman, vaikka hän jäähyväiskirjeessään nimenomaan kielsi muita noudattamasta esimerkkiä. Hiukan hänen jälkeensä itsensä polttivat myös kaksi muuta opiskelijaa, Jan Zajíc ja Evžen Ploček. Polttoitsemurhilla ei ollut pysyvää vaikutusta Tšekkoslovakian poliittiseen tilanteeseen. Vielä vuonna 2003, olojen jo vapauduttua, kuusi nuorta tšekkiä sytytti itsensä tuleen. Heidän tekojensa syyt jäivät epäselviksi, vaikkakin heidän tiedetään pitäneen Jan Palachia esikuvanaan.

Lähteet
-------

1. ↑  Praha. Kartta+Opas. Toim. Ari Suramo. Otava 2008. ISBN 951-1-20811-X, sivu A

Aiheesta muualla
----------------

* Jan Palachin muistosivut (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Henkilöt | 
* Deutsche Biographie

 |
|  |
| Muut | 
* RISM
* SNAC
* IdRef

 |

 |
Kari Fall heinäkuussa 2012.
**Kari Fall** (s. 5. maaliskuuta 1943 Helsinki) on suomalainen laulaja. Hän on urallaan laulanut monipuolisesti jazzia, iskelmää ja rokkia.

Fall asui lapsuudessaan Argentiinassa, josta perhe palasi Suomeen vuonna 1952. Tämän jälkeen Fall lauloi pari vuotta Cantores Minores -poikakuorossa. Vuonna 1958 hän perusti ensimmäisen yhtyeensä yhdessä Teemu Hauta-ahon ja Seppo "Paroni" Paakkunaisen kanssa. Vuonna 1960 Fall voitti kaksi laulukilpailua: iskelmälaulun SM-kisojen englanninkielisen sarjan ja rockin SM-kilpailut. Ensisingle PSO:lle "Kuiskaile hiljaa" ilmestyi vielä samana vuonna. Vuosikymmenen alussa Fall keikkaili Leo Lindblomin ja Reino Lehtevän orkestereissa. Vuonna 1965 hän perusti Jorma Tommolan ja Alpo Jussilan kanssa kantrilauluyhtyeen Me kolme, jolta ilmestyi pari singleä. Vuonna 1966 Fall perusti oman yhtyeensä, Kari Fall Syndikaatin, jonka varsin nimekäs miehistö soitti popjazzia ja tijuana-musiikkia. Tämän kokoonpanon jälkeen tuli Explosion Brass, joka esiintyi muun muassa Tapani Kansan taustaorkesterina. Tämän jälkeen Fall alkoi kiertää ravintoloita (muun muassa InterContinental) yökerholaulajana erityisesti yhdessä Miso Misicin kanssa, joskus vieraana esiintyi myös Monica Aspelund. Vuonna 1973 ilmestyi Fallin single "En pidättää mä voi"/"Kaikki muuttuu" (RCA Victor YFPA 1-604).

Vuonna 1975 Fall osallistui Suomen euroviisukarsintoihin Kaj Backlunin sävellyksellä ja Monica Aspelundin sanoituksella "Maailman tie". Vuonna 1977 hän oli mukana Euroviisuissa Monica Aspelundin taustakuorossa. InterContinental-kauden jälkeen Fallista tuli Kalastajatorpalla esiintyneen Teuvo Nummelan orkesterin solisti. Tämä työ jatkui vuoteen 1986. Tämän jälkeen Fall on esiintynyt useiden jazz- ja big band- kokoonpanojen solistina. MTV:n *BumtsiBum*-ohjelmassa hän on esiintynyt pari kertaa. Vuonna 1999 häneltä ilmestyi omakustanne-CD *Everybody Loves Somebody*. Kesällä 2009 Suomen Big Band Yhdistys, Suomen Jazz & Pop Arkisto ja Imatra Big Band Festival valitsivat Fallin 17. jazzlegendaksi.

Lähteet
-------

1. 1 2 3  Latva, Tony & Tuunainen, Petri: *Iskelmän tähtitaivas*, s. 71–72. WSOY, 2004. ISBN 951-0-27817-3.
2. 1 2  Heikkonen, Aino: Kari Fall ja Olli Ahvenlahti jazzlegendoiksi *Uutisvuoksi*.  30.6.2009. Viitattu 26.7.2009. [vanhentunut linkki]

Aiheesta muualla
----------------

* Kari Fall TopViihteen sivuilla (Arkistoitu – Internet Archive)
* Kari Fall esittää Sixteen Tons -laulun Kuukauden suosituissa vuonna 1965 (Ylen Elävä arkisto)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Jan Pelkonen** (s. 1997) on suomalainen pöytäjääkiekkoilija, joka pelaa *Turun Seudun PJK*-nimisessä seurassa. Hän on voittanut Norway Openin vuonna 2016. Pelkonen kuuluu yleensä Suomen maajoukkueeseen MM- ja EM-kilpailuissa. Pelkonen on tällä hetkellä ITHF:n maailmanrankingissa sijalla 36. Pelkonen on myös junioreiden euroopanmestari vuodelta 2014.

Ura
---

### Alkuvuodet

Pelkonen aloitti pelaamisen vuonna 2009 ollessaan 12 vuoden ikäinen. Vuotta myöhemmin hän voitti ensimmäisen turnauksensa, alle 13-vuotiaiden suomenmestaruuden. Finaaleissa hän kukisti Justus Erälaukon luvuin 3-0. Vuonna 2013 hän pääsi ensimmäisen kerran 10 parhaan joukkoon avoimen sarjan SM-kilpailuissa.

### Nousu huipulle

Vuonna 2014 Pelkonen voitti junioreiden euroopanmestaruuden, kun finaaleissa kaatui ruotsalainen Oscar Henriksson. Vuoden 2015 lokakuussa Pelkonen nousi ensimmäisen kerran Kansainvälisen pöytäjääkiekkoliiton virallisen maailmanrankingin 10 parhaan joukkoon pudottaen venäläisen Dimitri Koshmanin sijalle 11. Vuonna 2016 Pelkonen ylsi uransa kovimpaan saavutukseen, Norway Openin voittoon. Samana vuonna Pelkonen voitti myös Canada Cupin.

Saavutukset
-----------

| Järjestysmaa | Saavutus | Vuosi |
| --- | --- | --- |
| Norja Norja | Norway Openin voitto | 2016 |
| Latvia Latvia | Junioreiden maailmanmestaruus | 2014 |
| Kanada Kanada | Canada Cupin voitto | 2016 |

Lähteet
-------

1. 1 2  Selected player *stiga.trefik.cz*. Viitattu 4.3.2019.
2. ↑  Selected club *stiga.trefik.cz*. Viitattu 4.3.2019.
3. ↑  Selected series *stiga.trefik.cz*. Viitattu 3.3.2019.
4. ↑  World ranking *stiga.trefik.cz*. Viitattu 4.3.2019.
5. 1 2  Selected tournament *stiga.trefik.cz*. Viitattu 4.3.2019.
6. ↑  115\_nappulat.tnmt *poytajaakiekko.net*. Viitattu 4.3.2019.
7. ↑  World ranking - history of players rank *stiga.trefik.cz*. Viitattu 4.3.2019.
8. ↑  World ranking - archive *stiga.trefik.cz*. Viitattu 4.3.2019.
9. ↑  Selected tournament *stiga.trefik.cz*. Viitattu 4.3.2019.
**Merkintähinta** on osakkeesta osakeyhtiölle maksettava summa osaketta kohden yhtiötä perustettaessa tai osakeannin yhteydessä.

Osakeyhtiötä perustettaessa merkintähinta määräytyy nimellisarvon mukaisesti, mikä on sama jokaista osaketta kohden. Osakeannin yhteydessä merkintähinta määräytyy samoin, ja yhtiön osakepääoma korottuu liikkeelle laskettujen osakkeiden nimellisarvojen määrällä.

Osakkeen merkitseminen ja merkintähinnan maksaminen ovat kaksi eri asiaa - yleensä ne eivät tapahdu samanaikaisesti vaan maksu tapahtuu merkitsemisen jälkeen. Merkintähinnat merkitään yleensä suoraan yhtiön osakepääomaan tai sen korotukseksi.

Joissain tapauksissa merkintähinta on rahan sijasta mahdollista maksaa myös apporttina.

Lähteet
-------

1. 1 2  Osakkeen nimellisarvo *minilex.fi*. MINILEX. Viitattu 16.8.2021.
2. ↑  Kalle Kyläkallio: Osakkeen merkintähinnan maksu *tilisanomat.fi*.  25.1.2011. Viitattu 16.8.2021.
3. 1 2  Osakeyhtiölaki 21.7.2006/624 *finlex.fi*.  21.7.2006/624. FINLEX. Viitattu 16.8.2021.
**Arno Vilhelm Nordlund** (2. syyskuuta 1935 Hanko – 21. huhtikuuta 2008) oli suomalainen jalkapalloilija.

Arno (Jammu) Nordlund aloitti pelaajauransa ensin Hangö Bollklubbissa (HBK) ja edusti tämän jälkeen Hangö Arbetarnas Idrottsklubbia (HAIK). Laitahyökkääjänä pelannut Nordlund edusti aikuisuransa ajan 1955–1972 Hangö IK:a ja pelasi sinä aikana viralliset 427 ottelua peräkkäin, ennätys joka säilyi 30 vuotta. Hikkenin edustusjoukkue sai Nordlundista kuntopohjaltaan ja taistelutahdoltaan vahvan pelaajan, joka usein päätti tarkkaan harkitut hyökkäyksensä tuliseen vetoon. HIK pelasi tuolloin Suomensarjassa lukuun ottamatta kautta 1962, jonka se vietti mestaruussarjassa. Nordlund pelasi mestaruussarjassa 21 ottelua, joissa hän teki kolme maalia. Suomensarjassa Nordlund viimeisteli 99 maalia.

Nordlund pelasi myös Suomen maajoukkueessa kaksi A-maaottelua 1961.

Nordlund oli 11 vuotta HIK:n kapteenina ja vuoden seuran jalkapallojaostossa. Hän kuului myös Hangon urheilulautakuntaan. Hän harrasti jalkapalloa ja kalastusta. Ammatiltaan Nordlund oli sähköasentaja.

Lähteet
-------

1. ↑  Döda, Arno ``Jammu`` Vilhelm Nordlund, Hangötidningen, 2008, No 30, sivu 2, julkaistu 22.4.2008
2. 1 2  Urheilumme Kasvot Osa 3, Nordlund, Arno Vilhelm, sivu 222, vastaavat toimittajat Risto Rantala, Markku Siukonen, Seppo Tukiainen, Oy Scandia Kirjat Ab, Keuruu 1978
3. 1 2  Nisse NÅN Nyberg, In Memoriam, Arno *Jammu* Nordlund on siirtynyt ajasta iäisyyteen, Hangötidningen, 2008, No 31, sivu 8, julkaistu 25.4.2008
4. ↑  Vuorinen, Juha & Kasila, Markku: *Pelimiehet. Suomen jalkapallon pelaajatilastot 1930–2006*, s. 233. Suomen urheilumuseosäätiö, 2007. ISBN 978-952-99075-9-5.
5. ↑  Forsblom, Mauri: Bulgaria luultavasti parempi kuin Hanko.  *90 min*, 2009, nro 1, s. 28-29. Artikkelin verkkoversio. Viitattu 5.9.2010.  (Arkistoitu – Internet Archive)
6. ↑  Soininen, Heidi (toim.): *Jalkapallokirja 2009*, s. 147. Suomen Palloliitto, 2009. ISSN-0787-7188.
**Ilkka Vass** (22. heinäkuuta 1949 Helsinki – 9. huhtikuuta 2020 Espoo) oli Sydän- ja keuhkosiirrokkaiden järjestön SYKE ry:n perustajajäsen ja pitkäaikainen toiminnanjohtaja sekä elinsiirtourheilun edistäjä.

Ilkka Vass syntyi kauppiassukuun ja teki myös uransa kauppiaana. Hän opiskeli Helsingin kauppakorkeakoulussa ja työskenteli vuoteen 1985 saakka kauppiasyrittäjän. Vass joutui jäämään sivuun työelämästä perinnöllisen sydänsairauden takia. Hänelle tehtiin vuonna 1989 sydämensiirto 27:ntenä suomalaisena.

Vass koki saaneensa sydämensiirtopotilaana myönteistä vertaistukea, ja operaatiosta kului vain muutama kuukausi, kun hän oli jo suunnittelemassa sydänsiirrokkaiden yhdistystä. Professori Markku S. Nieminen kommentoi Vassille, että uuteen yhdistykseen kannattaisi ottaa myös keuhkonsiirtopotilaat, joita tuolloin ei Suomessa ollut vielä yhtään. Sydämen- ja keuhkonsiirtoyhdistys SYKE ry perustettiin lokakuussa 1990, jolloin mukana oli myös henkilö, jolle tehtiin Suomen ensimmäinen keuhkonsiirto. Vass toimi ensin Syken järjestösihteerinä ja sitten toiminnanjohtajana.

Vass oli nuoruudessaan yleisurheillut ja piti liikunnan merkitystä erittäin tärkeänä elinsiirron saaneiden arjessa. Syke sai tehtäväkseen järjestää vuonna 1994 sydän- ja keuhkosiirrokkaiden EM-kilpailut. Kisojen yhteydessä Vass oli mukana perustamassa Euroopan sydän- ja keuhkosiirrokkaiden järjestöä, European Heart and Lung Transplant Federationia. Kisoja varten puolestaan haettiin opetusministeriöltä tappiotakuita. Ministeriö suositteli yhteistä liittoa Munuaistautiliiton kanssa, ja sen seurauksena perustettiin Suomen Transplantaatioliikunnan liitto, joka vaihtoi myöhemmin nimeä Elinsiirtoväen liikuntaliitoksi (Elli). Elli ja muutama muu liitto yhdistyi vuonna 2009 Suomen Vammaisurheilu ja -liikunta VAU -järjestöksi.

Vass toimi vuonna 2016 Vantaalla järjestettyjen sydän- ja keuhkosiirrokkaiden EM-kilpailujen sekä yleisen elinsiirron saaneiden ja dialyysipotilaiden EM-kilpailujen puheenjohtajana. Kilpailut järjestettiin samassa paikassa kahden eurooppalaisen järjestön lähentämiseksi.

Vass valittiin vuonna 2020 ensimmäisten joukossa Paraurheilun kunniagalleriaan.

Lähteet
-------

1. ↑  Ilkka Vass 1949–2020 *HS Muistot*.  15.5.2020. Sanoma company. Viitattu 4.12.2020.
2. 1 2 3 4 5  Ilkka Vass Suomen Paralympiakomitea ry. Viitattu 4.12.2020.
**Keskmäne Suujärv** (myös *Nohipalo Valgejärv, Nohipalu Valgejärv, Valgjärv, Meenikunnu Keskmäne Suujärv*  on Virossa Põlvamaalla Räpinan kunnassa Meenikunnu soolla sijaitseva järvi. Kaakkoisvirolaisessa vesistönimistössä *suu* tarkoittaa suota.

Maantietoa
----------

Järvi sijaitsee laajan ojittamattoman Meenikunnu soon (Lagesoo) kaakkoisosassa. Järven pinta-ala on 1,7 hehtaaria ja se on 250 metriä pitkä ja 100 metriä leveä. Järven rantaviivan pituus on 600 metriä ja se on kokonaan suomaata. Järven nimi voidaan ajatella tulevan siitä, että se on sijainniltaan keskimmäinen kolmesta suojärvestä, joista kaksi muuta ovat Suuri Suujärvi ja pieni Kamarusjärvi. Kamasumägi kohoaa suon laidalla Kamarusjärven ylle ja sieltä alkaa suojelualueen patikkapolku, joka ohittaa kunkin järven matkallaan kohti lounasta.

Järven luokittelu ja luontoarvoja
---------------------------------

Järvi luokitellaan limnologisesti dystrofiseksi järveksi, jos järven vedessä on korkea humuspitoisuus (vir. *düstroofne tai rabade huumustoiteline*, DY). Tällainen järvi sijaitsee usein suon äärellä ja järveen laskee humuspitoista vedenväriltään ruskeaa suovettä, joka laskee samalla veden happamuuden alhaiselle tasolle (pH on alle 7).

Meenikunnu soo kuuluu soidensuojeluohjelmaan ja se on melko hyvin luonnontilansa säilynyt kokonaisuus. Suon syntyminen on alkanut noin 8 000 vuotta sitten laajalle hiekkakankaalle, jossa sinne muodostuneet järvet ovat kehittyneet umpeen kavaviksi suojärviksi. Kamarusmägin ja Liipsaaren välille on rakennettu pitkospuut.

Vesistösuhteita
---------------

Suujärv kuuluu Võhandu jõen valuma-alueeseen, jossa se kuuluu Rebastemäe ojan valuma-alueeseen, joka on puolestaan Võhandu jõen sivuhaaran Mädajõen sivu-uoma. Suujärveen ei ole johdettu suo-ojia ja sen ainoa oja on kaivettu suorana ojana kohti etelää ja se yhtyy siellä Mustjärveen laskevaan johto-ojaan. Mustjärvestä alkaa Rebastemäe oja, joka on Mädajõen sivuoja. Rebastemäe oja yhtyy Mädajõgeen 19 kilometriä sen joensuusta. Vesireitti jatkuu Võhandu jõgena, joka laskee Kuumajärveen, joka siis on Peipsijärven keskiosan nimi. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.

Lähteet
-------

1. 1 2 3 4 5 6  Keskkonnaregister: Keskmäne Suujärv (vee2129710) *Keskonnainfo*. Tallinna, Viro:  Keskkonnaministeerium. Viitattu 17.3.2017. (viroksi)
2. 1 2 3 4  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 17.3.2017). (viroksi) (Arkistoitu – Internet Archive)
3. ↑  Peipsi alamvesikond, kalapeedia.ee, viitattu 27.9.2020
4. ↑  Põlvamaa keskkonnateenistus: Meenikunno–esite, viitattu 26.3.2017

Aiheesta muualla
----------------

* Loodusega koos: Meenikunno matkarada (valokuvia)(viroksi)
* Meenikunno soo (Viron WikiPedia)
**Davante Lavell Adams** (s. 24. joulukuuta 1992 Redwood City, Kalifornia) on yhdysvaltalainen amerikkalaisen jalkapallon pelaaja, pelipaikaltaan laitahyökkääjä. Hän edustaa NFL-seura Las Vegas Raidersia.

Ura
---

Adams pelasi ennen ammattilaisuraansa kaksi kautta Kalifornian osavaltionyliopiston Fresnon kampuksen joukkueessa Fresno State Bulldogsissa. Hän pelasi joukkueessa 26 ottelua, joukkueensa kaikissa otteluissa kummallakin kaudella, ja teki yhteensä 38 touchdownia, 12 kaudella 2012 ja 24 kaudella 2013. Jälkimmäisen yliopistokautensa päätteeksi Adams sai Paul Warfield Awardin, jonka Touchdown Club of Columbus jakaa vuosittain mielestään parhaalle laitahyökkääjälle yliopistojalkapallossa.

Green Bay Packers varasi Adamsin numerolla 53 NFL:n varaustilaisuuden 2014 toisella kierroksella. Hän pelasi tulokaskaudellaan, kaudella 2014, täydet 16 runkosarjaottelua, joista 11 aloituskokoonpanossa, ja teki kolme touchdownia. Hän pelasi tuolla kaudella myös kaksi pudotuspeliottelua ja teki niissä yhden touchdownin. Kaudesta 2015 odotettiin Adamsin läpimurtokautta, Packersin tuolloin kokeneimman laitahyökkääjän Jordy Nelsonin jouduttua jättämään kausi väliin polvivamman vuoksi. Hän teki runkosarjassa kuitenkin vain yhden touchdownin. Kiinniottoja kertyi 50, 12 enemmän kuin tulokaskaudella, ja kiinniottojaardeja 483, 37 enemmän kuin tulokaskaudella. Hän oli kauden aikana sivussa kolmesta ottelusta nilkkavamman vuoksi. Adams pelasi myös tuolla kaudella pudotuspeleissä, yhden ottelun, jossa teki yhden touchdownin.

20. lokakuuta 2016, runkosarjaottelussa Chicago Bearsia vastaan, Adams otti kiinni 13 syöttöä jääden vain yhden kiinnioton päähän Don Hutsonin vuonna 1942 tekemästä Packersin yhden ottelun seuraennätyksestä. Hänelle kertyi tuossa ottelussa 132 kiinniottojaardia ja hän teki kaksi touchdownia.

Lähteet
-------

1. 1 2  Davante Adams *Pro-Football-Reference.com*. Sports Reference LLC. Viitattu 22.10.2016. (englanniksi)
2. 1 2 3  Davante Adams *Packers.com*. Green Bay Packers. Viitattu 22.10.2016. (englanniksi)
3. ↑  Demovsky, Rob: Randall Cobb: Davante Adams 'poised for a breakout year' *ESPN.com*.  26.8.2015. ESPN Internet Ventures. Viitattu 22.10.2016. (englanniksi)
4. ↑  Wesseling, Chris: What we learned: Packers' offense shows life vs. Bears *NFL.com*.  20.10.2016. National Football League. Viitattu 22.10.2016. (englanniksi)
Keskimmäisenä keskiäänikaiutin
**Keskiäänikaiutin** on kaiutin, jonka tehtävä on tuottaa keskiääniä kaiutinkokoonpanossa. Elementti voi olla rakenteeltaan bassokaiutinta pienempi, mutta diskanttikaiutinta suurempi. Kaikissa kaiuttimissa ei välttämättä ole lainkaan keskiäänielementtiä, kuten 2-tiekaiuttimissa, joissa keskiäänien toisto on jaettu osittain bassoelementille ja osittain diskanttielementille. Elementin halkaisija voi olla esim. 3,5 tuumaa. Pienissä kannettavissa radioissa voi olla pienehkö kaiutinelementti, joka soittaa kaikkia taajuuksia, jolloin bassoalueella ei voi saavuttaa suurta dynamiikkaa eivätkä korkeat taajuudet välttämättä soi niin laadukkaasti kuin diskantin kautta, mutta rakenteen äänenlaatua lisäävänä tekijänä voi mainita sen, että vaihevirhe jää pieneksi, koska kaikki taajuudet tulevat samasta elementistä.

Katso myös
----------

* Subwoofer
* Bassokaiutin
* Keskiäänikaiutin
* Kokoäänialueen kaiutin

Kirjallisuutta
--------------

* Toivanen, Jarmo: *Teknillinen akustiikka, "Kaiuttimet"*, s. 261–359. Espoo: Otakustantamo, 1976. ISBN 951-671-123-5.
**Ilkka Kalevi Tillanen** (s. 1981 Mikkeli) on suomalainen poliitikko ja rap-artisti. Tillanen on toiminut aikaisemmin Vasemmistonuorten toisena varapuheenjohtajana ja Mikkelin kaupunginvaltuuston varajäsenenä Vasemmistoliiton ryhmässä. Kaudella 2010–2011 hän toimi Turun Vasemmistonuorten varapuheenjohtajana.

Tillanen pyrki vuoden 2006 presidentinvaaleihin Utopia 2006 -liikkeen ehdokkaana. Hän kannattajineen katsoi, että Vasemmistoliiton mentyä vaaleissa virallisesti Tarja Halosen taakse, vaaleista puuttui aidosti vasemmistolainen vaihtoehto. Tosin Tillanen kertoi, ettei aktiivisesti pyrkinytkään presidentiksi, vaan ainoastaan ehdokkaaksi voidakseen ottaa julkisesti kantaa. Tukijoukot saivat määräaikaan mennessä kerätyksi 15 440 kannattajakorttia ehdokkuuteen tarvitusta 20 000.

Tillanen esiintyy nykyään muusikkona omalla nimellään. Hänen aikaisemman rap-yhtyeensä nimi oli Isä Aurinkoinen ja Rauhanpanssarit. Vuonna 2012 julkaistiin Tillasen ensimmäinen ei-omakustanteinen albumi *Maailman paras maa – Världens bästa land* Joku Roti Recordsin kautta. Hän teki albumin yhdessä Rantaremmi-yhtyeen kanssa, jonka jäsenet ovat hekin mikkeliläistaustaisia.

Tillanen oli myös ehdokkaana eduskuntaan 2007 ja sai Etelä-Savon vaalipiirissä 658 ääntä.

Julkaisut
---------

* *Isä Aurinkoinen ja Rauhanpanssarit: Maailmansota 3 – The Revenge* (2005)
* *Mitä järkee ees yrittää* (2006)
* *Seittemänminuuttinen kitarasoolo* (2008)
* *Viidakon valkoinen pongo* (2009)
* *Maailman paras maa – Världens bästa land* (2012)
* *Ihmiskunnan viholliset* (2013)
* *Typerysten aika*  (Ilkka Kalevi Tillanen & Rantaremmi, 2018)
* *Vie siut takas kouluun!* (Ilkka Kalevi Tillanen & Rantaremmi, 2020)

Lähteet
-------

1. ↑  Purhonen, Teemu: Ilkka Kalevi Tillanen: "Aseet, mimmit, kaman myynti tai politiikka on kaikki hyviä aiheita räppiin" *Rumba*.  24.5.2012. Viitattu 20.9.2012.
2. ↑  Liukkonen, Juho: Mikkeli säilyy räppärin mielessä *Yle Uutiset*.  9.7.2012. Viitattu 20.9.2012.

Aiheesta muualla
----------------

* Rumba lehden haastattelu
* Voima-lehden artikkeli Ilkka Tillasesta (Arkistoitu – Internet Archive)
* Ilkka Tillanen Myspacessa (englanniksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Juha Hietanen** (s. 20. huhtikuuta 1955 Helsinki) on suomalainen jääkiekkoilija. Hietanen edusti koko uransa HPK:ta, lukuun ottamatta kautta 1985–1986, jonka hän pelasi Imatran Ketterässä. Uransa aikana Hietanen pelasi HPK:ssa kaudet 1974–1985 ja 1986–1987. Kahdentoista HPK-kautensa aikana Hietanen pelasi vain kauden 1983–1984 SM-liigassa ja keräsi tuolloin 33 ottelussa kolme syöttöpistettä ja 18 jäähyminuuttia. Muuten HPK pelasi hänen aikanaan I-divisioonassa ja sitä edeltäneessä Suomen sarjassa. HPK on jäädyttänyt Hietasen pelinumeron 17.

Juhan isä Aarno Hietanen on pelannut SM-sarjaa Hämeenlinnan Tarmon riveissä ja poika Juuso Hietanen on pelannut SM-liigaa HPK:ssa. Juuso on ensimmäinen suomalainen kolmannen sukupolven pääsarjakiekkoilija. Juuso saa käyttää HPK:ssa isänsä jäädytettyä pelinumeroa.

Lähteet
-------

1. 1 2  Kallioniemi, Riku (vt. päätoim.): *Jääkiekkokirja 2018*, s. 477. Jääkiekon SM-liiga Oy, 2017. ISSN 0784-3321.

Aiheesta muualla
----------------

* Juha Hietanen *Elite Prospects*. Everysport Media Group AB.  (englanniksi)
Dave Arneson
**Dave Arneson** (1. lokakuuta 1947 – 7. huhtikuuta 2009) oli yhdysvaltalainen roolipelisuunnittelija, joka on kehittänyt *Dungeons & Dragons* -pelin yhdessä Gary Gygaxin kanssa 1970-luvulla.

Arneson ja Gygax tutustuivat Gen Con -pelitapahtumassa vuonna 1970. *Dungeons & Dragonsin* lisäksi hän julkaisi muitakin roolipelejä, perusti oman pelialan yrityksen ja opetti pelisuunnittelua Full Sail Universityssä Floridassa. Hän opetti myös matematiikkaa vapaaehtoispohjalta peruskouluissa käyttäen apuna monisivuisia noppia.

Arneson kuoli syöpään 7. huhtikuuta 2009.

Lähteet
-------

1. 1 2  Dave Arneson  9.4.2009. Wizards of the Coast.  Arkistoitu 11.4.2009. Viitattu 6.4.2017. (englanniksi)
2. ↑  Allen Rausch: Dave Arneson Interview *Gamespy*.  19.8.2004. Viitattu 6.4.2017. (englanniksi)
3. ↑  Forliti, Amy: Dungeons and Dragons co-creator dies in St. Paul  10.4.2009. The Associated Press. Viitattu 6.1.2018. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Israel
* Yhdysvallat
* Alankomaat
* Puola

 |
|  |
| Henkilöt | 
* Trove

 |
|  |
| Muut | 
* Europeana

 |

 |
**Energia Iranissa** kuvaa Iranin energian tuotantoa ja kulututusta. Iranin energiapolitiikka kuvaa energian ja sähköntuotannon politiikkaa, mukaan lukien energiantuotannon toimijat ja eri näkemykset.

Iran oli raakaöljyn ja öljytuotteiden kolmanneksi suurin viejämaa Saudi-Arabian ja Venäjän jälkeen vuonna 2008. Iranin vienti oli 124 Mt vuonna 2008 oli 31 % Saudi-Arabian viennistä 403 Mt.

Iranin energiavienti oli IEA:n tilastojen mukaan vuonna 2008 samaa luokkaa kuin Algerian ja 140 % Libyaan, 150 % Irakiin ja 30 % Saudi-Arabiaan verrattuna. Tuotantomäärät vaihtelevat kaikissa maissa vuosittain, joten yhden vuoden vertailu on vain suuntaa antava. Ajanjakona 2004-2008 väestö kasvoi 7,5 % ja energiantuotanto yli 500 TWh (17,6 %).

Vienti ja tuotanto
------------------

Iranin primaarienergian varat (total primary energy supply) kasvoivat 38 % vuonna 2008 vuoteen 2004 verrattuna. Tuotanto lisääntyi yli 500 TWh samalla kun vienti hidastui hidastui vuoden 2008 taantuman aikana noin 100 TWh (6,6 %).

Sähkö
-----

Sähköä tuotettiin vuonna 2008 maakaasulla 173 TWh ja öljyllä 36 TWh (sivu25). Vuosi-indikaattorilukujen mukaan sähkönkulutus oli 174 TWh vuonna 2008 (sivu 52).

Energiantuotanto, tuonti ja hiilidioksidipäästöt
------------------------------------------------

| Energia Iranissa |
| --- |
|  | Väestö | Prim. energia*selvennä* | Tuotanto | Vienti | Sähkö*selvennä* | CO2-päästö |
|  | milj.as. | TWh | TWh | TWh | TWh | Mt |
| 2004 | 67,0 | 1 696 | 3 233 | 1 530 | 137 | 369 |
| 2007 | 71,0 | 2 151 | 3 757 | 1 602 | 165 | 466 |
| 2008 | 72,0 | 2 350 | 3 801 | 1 429 | 174 | 505 |
| Kasvu | 7,5 % | 38,5 % | 17,6 % | -6,6 % | 27,0 % | 36,9 % |
|  Mtoe = 11,63 TWh  |

Päästöt
-------

Hiilidioksidipäästöt lisääntyivät vuonna 2008 vuoteen 2004 verrattuna noin 37 %. IEA:n vuositilaston perusteella Iranin hiilidioksidipäästöt ja sähkön käyttö olivat vuonna 2008 väestömäärään suhteutettuna lähes kaksinkertaiset Irakiin verrattuna, suuremmat kuin Egyptissä ja Algeriassa, mutta alle puolet Saudi-Arabiaan verrattuna.

Lähteet
-------

1. 1 2 3 4  IEA Key energy statistics 2010 (Arkistoitu – Internet Archive) raakaöljy s.11, öljytuotteet s. 21 nettoviejät s. 23, hiili ja turve s. 15 , maakaasu s. 13 sähkö s.27, 17, 19, 25, indikaattoriluvut, taulukon kaikki luvut ovat aakkosjärjestyksessä olevista maakohtaisista indikaattoriluvuista alkaen sivu 48
2. 1 2 3  Key world energy statistics IEA 2009 (Arkistoitu – Internet Archive)
3. 1 2  Key world energy statistics IEA 2006 (Arkistoitu – Internet Archive)


|  |  |  |  |  |
| --- | --- | --- | --- | --- |
| 

| * n
* k
* m
Energia OPEC-maissa |
| --- |
|  |
| Jäsenvaltiot | 
* Algeria
* Angola
* Gabon
* Irak
* Iran
* Kongon tasavalta
* Kuwait
* Libya
* Nigeria
* Päiväntasaajan Guinea
* Saudi-Arabia
* Venezuela
* Yhdistyneet arabiemiirikunnat

 |

 |
**Dauphin** on kaupunki lounaisessa Manitobassa, Kanadassa. Ranskalaisen turkiskauppiaan poika François de La Vérendrye löysi Dauphininjärven vuonna 1739 ja nimesi sen Ranskan kruununperijän mukaan: *dauphin* oli Ranskan kuninkaan vanhimman pojan käyttämä aatelisarvo. Pian tämän jälkeen Fort Dauphin perustettiin. 1800-luvulla Fort Dauphin toimi Hudson's Bay Company yhtiön kauppapaikkana ja myöhemmin etappina siirtolaisille läntiseen Manitobaan. Ensimmäiset siirtolaiset saapuivat suurimmaksi osaksi Irlannista ja Skotlannista, myöhemmin alueelle muutti siirtolaisia Saksasta, Keski-Euroopasta ja Ukrainasta. Kaupunki perustettiin virallisesti vuonna 1898. Vuonna 2006 kaupungin väkiluku oli 7 906.

Kaupungissa on tehty 1974-1979 perustuloon liittyvä MINCOME-kokeilu, johon osallistui 30 prosenttia asukkaista.

Lähteet
-------

1. ↑  Community profiles: Dauphin Government of Canada.  Arkistoitu 4.6.2008. Viitattu 12-12-2008.
2. ↑  Community Highlights for Dauphin Statistics Canada. Viitattu 12-12-2008. [vanhentunut linkki]
3. ↑
4. ↑

Aiheesta muualla
----------------

* Kuvia tai muita tiedostoja aiheesta **Dauphin** Wikimedia Commonsissa
**Adolf von Beckerin yksityiskoulu** oli vuonna 1872 perustettu yksityinen taidekoulu Helsingissä, joka antoi aineksia monelle kultakauden taiteilijalle. Opiskelijoiden joukossa olivat muun muassa Helene Schjerfbeck, Maria Wiik, Gunnar Berndtson, Akseli Gallen-Kallela ja Elin Danielson-Gambogi. Oman koulun ohella von Becker opetti Helsingin yliopistossa.

Von Becker kouluineen oli merkittävä taideopetuksen uudistaja. Hän rohkaisi opiskelemaan Pariisissa ja toi maahan opettajansa Gustave Courbetin oppeja ja ranskalaista maalaustaidetta. Adolf von Becker itse oli opiskellut Suomen taideyhdistyksen piirustuskoulun ohella Kööpenhaminan taideakatemiassa, sekä Düsseldorfissa ja Pariisissa. Suomalaisista taiteilijoista hän oli ensimmäinen Pariisissa opiskellut.

Oppilaat piirsivät aluksi, ja maalausta harjoiteltiin asetelmien ja yleensä havainnon pohjalta. Varsinaista elävän mallin piirustusta ei koulussa ehditty toteuttaa. Koulun toimintaa haittasi toisinaan von Beckerin runsas matkustelu.

Kirjallisuutta
--------------

* Penttilä Tiina (toim.) Adolf von Becker - Pariisin tien viitoittaja -vägen till Paris. Museovirasto 2002. ISBN: 951-616-083-2

Lähteet
-------

1. 1 2  Turun taidemuseo (Arkistoitu – Internet Archive) Viitattu 25.9.2009.
2. 1 2  "Becker, Adolf von", *CD-Facta*. Helsinki: WSOY, 1998. ISBN 951-0-23152-5.
**Janko Tipsarević** (s. 22. kesäkuuta 1984 Belgrad, Jugoslavia) serbialainen tennispelaaja. Hän painaa 83 kiloa ja on 180 senttimetriä pitkä. Hän aloitti ammattilaisuransa vuonna 2002. Häntä valmentaa Dirk Hordorff.

Tipsarević on parhaimmillaan ollut ATP:n kaksinpelirankingissa sijalla kahdeksan (huhtikuussa 2012) ja nelinpelirankingissa sijalla 46 (huhtikuussa 2011). Urallaan hän on ansainnut palkintorahoja yli kahdeksan miljoonaa Yhdysvaltain dollaria. Tipsarevićin vahvuuksiin voidaan lukea syöttö, kuten useimmilla itäeurooppalaisilla pelaajilla.

Wimbledonissa 2007 Tipsarević pääsi neljännelle kierrokselle voitettuaan kolmannella kierroksella viidenneksi sijoitetun Fernando Gonzálezin erin 6–3, 3–6, 6–3, 4–6, 8–6. Neljännellä kierroksella Juan Carlos Ferrero pudotti hänet jatkosta suoraan kolmessa erässä. Saman vuoden Australian avoimissa Tipsarević putosi ensimmäisellä kierroksella, Ranskan avoimissa kolmannella kierroksella ja Yhdysvaltain avoimissa toisella kierroksella.

Australian avoimissa 2008 Tipsarević selviytyi kolmannelle kierrokselle ja piti ykkössijoitettua Roger Federeriä tiukilla häviten viisieräisen ottelun pistein 7–6(5), 6–7(1), 7–5, 1–6, 8–10. Maalis- ja huhtikuun vaihteessa hän ylsi Miamin Masters-turnauksessa puolivälieriin voitettuaan neljännellä kierroksella Mihail Južnyin, mutta seuraava vastus Nikolai Davydenko oli selvästi parempi. Ranskan avoimissa Tipsarević oli sijoitettu 32:nneksi, mutta hävisi heti ensimmäisellä kierroksella Nicolás Lapentille erin 4–6, 6–4, 1–6, 6–7 (7–9). Wimbledonissa Tipsarević pelasi sijoittamattomana ja voitti toisella kierroksella kuudenneksi sijoitetun Andy Roddickin lukemin 6–7(5), 7–5, 6–4, 7–6(4), ja kolmannella kierroksella 25:nneksi sijoitetun Dmitri Tursunovin luvuin 7–6(1), 7–6(3), 6–3. Neljännellä kierroksella hän hävisi sijoittamattomalle Rainer Schüttlerille eräluvuin 4–6, 6–3, 4–6, 6–7(4).

Yhdysvaltain avoimissa 2011 Tipsarević eteni puolivälieriin saakka voitettuaan kolmannella kierroksella Tomáš Berdychin ja neljännellä Juan Carlos Ferreron. Puolivälierissä hän voitti yhden erän Novak Đokovićia vastaan, mutta joutui luovuttamaan neljännessä erässä tilanteessa 0–3. Samana vuonna Tipsarević saavutti ensimmäisen turnausvoittonsa ATP-kiertueella, kun hän voitti Kuala Lumpurin turnauksen loppuottelussa Marcos Baghdatisin. Toisen turnausvoittonsa hän saavutti Moskovassa, jossa hän voitti loppuottelussa Viktor Troickin.

Vuonna 2012 Tipsarević saavutti uransa kolmannen turnausvoiton päihitettyään Stuttgartin loppuottelussa Juan Mónacon. Neljännen turnausvoittonsa hän sai vuonna 2013 Chennaissa, jossa hän vuotta aiemmin voitti nelipeliturnauksen.

Aiheesta muualla
----------------

* Kuvia tai muita tiedostoja aiheesta **Janko Tipsarević** Wikimedia Commonsissa

* Janko Tipsarevićin kotisivut
* Janko Tipsarevićin tiedot ATP:n virallisilla sivuilla (englanniksi)


1. 1 2  *ATP:n kotisivut*View and modify data on Wikidata. Tieto on haettu Wikidatasta.
Adolf Schück vuonna 1950.
**Adolf Henrik Schück** (21. helmikuuta 1897 Tukholma – 6. helmikuuta 1958 Tukholma) oli ruotsalainen historioitsija ja kirjastonhoitaja.

Adolf Schück oli Henrik Schückin ja Sigrid Féronin poika sekä Herman Schückin isä – kaikki jollakin tavalla historioitsijoita. Adolf Schück oli naimisissa Rut Josephsonin kanssa, jonka vanhemmat olivat arkkitehti Erik Josephson ja Clary Friedländer.

Schückista tuli filosofian tohtori 1926 ja historian dosentti; hän oli professori Sven Tunbergin oppilas, vuosina 1926–1944 Vitterhetsakademienin kirjastonhoitaja ja vuosina 1945–1958 Riksantikvarieämbetetin ensimmäinen kirjastonhoitaja. Hän oli historiateoksen *Det medeltida Sverige* toimittaja (1948–1958). Schückin eniten käytetty teos on historiallinen atlas, jota on käytetty Ruotsin kouluissa. 

Kuten Olof Palme, myös Schück osallistui Suomen sisällissotaan 1918 vapaaehtoisena Ruotsalaisessa prikaatissa..*lähde tarkemmin?* Hän oli myös jäsenenä Samfundet Nordens Frihetissä.

Teokset
-------

* Wilhelm Odelberg, Maja Lundqvist och Marie-Louise Bachman, "Adolf Schücks tryckta skrifter." *Fornvännen* 53 (1958), s. 276–282

Lähteet
-------

1. ↑  Adolf Schücks arkiv. Riksantikvarieämbetet, enheten för arkiv och bild
2. ↑  Ylikangas, Heikki, *Vägen till Tammerfors*, Söderström 1995 (suom. *Tie Tampereelle*, WSOY 1993)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Ruotsi
* Tšekki
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |